
Kulcsszavak: Panel X.
Panel, X.
Csondor Réka
Pécsi Tudományegyetem, Művészeti kar
Festőművész szak, 5. évfolyam
Témavezető: Dr. habil. Nemes Csaba DLA, docens, szaktanár
A magyar lakótelep-, és lakóház-építészet más-más módon, de évek óta festményeim kiindulópontját képezik. Harmadéves egyetemistaként, amikor már egy éve foglalkoztam a kádár-kockákkal, felötlött bennem, hogy érdemes lenne a városi megfelelőivel, a tömbházakkal is egy festménysorozatba fogni, ilyen módon rámutatni a két épülettípus közötti párhuzamra.
Pályamunkám a Panel-sorozat legfrissebb darabja. Látványvilága, vízszintes tájolása és tagoltsága miatt némileg eltér a többitől, függetlenedik a sorozattól. Egyszerre absztrakt és figurális vonatkozású, ugyanis első ránézésre értelmezhető a látvány, azonban inkább absztrakt irányba mozdul el a kép. A Panel, X. egy épületrészlet, egészen pontosan a jellegzetes pécsi “tévéházak” egyikének kivágata. A tömbház motívumvilága, hol szabályos, hol szabálytalan ritmikája volt a fő szervezőelem a festésnél. Az ablakok, erkélyek ismétlődése, a lakások tagolásához idomuló külső megfestés izgalmas lehetőséget kínált az absztrahálásra. Egyfajta kísérletként éltem meg, ahogyan a figuratív és nonfiguratív megfogalmazásmód között egyensúlyoztam. A fő kép 3 modulból áll, így a lehetőség adott, hogy a szegmensei egymáshoz közelebb vagy távolabb helyezkedjenek el, vagy esetleg újabb darabokkal egészüljenek ki. Végső soron ezt a szabadságot kihasználva, kibővítettem négy db. kisebb, 40x60 cm-es modullal a bázis képet.



